钦定古今图书集成/历象汇编/乾象典/第004卷 > 礼记 > 礼运
## 钦定古今图书集成/历象汇编/乾象典/第004卷 > 礼记 > 礼运

夫礼必本于天，殽于地。

〈陈注〉礼本于天，天理之节文也。殽，效也。效于地者，效山泽高卑之势，为上下之等也。

### 又

天生时而地生财。

〈陈注〉四时本于天，百货产于地。

### 又

〈大全〉长乐陈氏曰：天以清秉阳，在天者成象，则日星是也；地以浊秉阴，在地者成形，则山川是也。

### 又

祭帝于郊，所以定天位也；祀社于国，所以列地利也。

〈陈注〉天子致尊天之礼，则天下知致尊君之礼，故曰“定天位”。食货所资，皆出于地。天子亲祀后土，正为表列地利，使天下知报本之礼也。

### 又

天不爱其道，地不爱其宝，人不爱其情。故天降膏露，地出醴泉。